༦༨། །གུ་རུ་ཀནྟ་ལའི་ལོ་རྒྱུས་ནི། ཀནྟ་ལི་སྟེ་ཚེམ་བུ་པ་བྱ་བ་ཡིན་ལ། ཡུལ་མ་ཎི་དྷ་ར་ཞེས་པར་ཕྱག་དར་བའི་གང་ཟག་ཅིག་འབྱོར་པ་དང་ལོངས་སྤྱོད་ཀྱིས་ཕོངས་ནས། གོས་ཚེམ་བུ་བྱེད་ཅིང་སྤྲངས་པ་ན། དུས་གཅིག་གི་ཚེ་ཚེམ་བུ་བྱེད་པའི་ཁབ་ལག་པ་ལ་ཟུག་སྟེ་ཁྲག་བྱུང་ནས་ཟུག་ཀྱང་ཆེ་བས་མ་བཟོད་ནས་ས་ཕྱོགས་གཅིག་ཏུ་འདྲེ་ལྡོག་བྱེད་པ་ན། མཁའ་འགྲོ་མ་བཻ་ཏ་ལཱི་བུད་མེད་ཅིག་ཏུ་སྦྲུལ་ནས་དེའི་གམ་དུ་བྱོན་ནས་ཁྱོད་ཅི་བྱེད་ཅིང་འདུག་གསུངས་པས། དེས་སྔར་གྱི་གཏམ་ལེགས་པར་བཏང་བས། དེས་གསུངས་པ། འདི་བས་སྐྱེ་བ་སྔ་མར་ཡང་སྡུག་བསྔལ་བ་མྱོང་ལ། ད་དུང་སྐྱེ་བ་ཕྱི་མར་ཡང་དང་ཡང་དུ་འདི་བས་ལྷག་པའི་སྡུག་བསྔལ་ཉམས་སུ་མྱོང་བས་སྡུག་བསྔལ་གྱི་རང་བཞིན་ལས་མ་འདས་པ་ཡིན་ནོ། ། ཞེས་གསུངས་པས། དེ་ན་རེ། དེ་ལས་ཐར་པའི་ཐབས་ཅིག་ཞུ་ཟེར་བས། མཁའ་འགྲོ་མ་དེས་ཀྱང་ཁྱོད་ཀྱིས་སྒྲུབ་ནུས་སམ་གསུངས་པས། དེས་ཅིས་ཏེ་མི་ནུས་ཟེར་ནས་དེར་དགྱེས་པ་རྡོ་རྗེར་དབང་བསྐུར་ནས། ཚད་མེད་པ་དང་བླ་མའི་རྣལ་འབྱོར་དང་བསྐྱེད་རིམ་གྱི་རྣལ་འབྱོར་གནང་སྟེ་བསྒོམས་པས། དེ་ཚེམ་བུ་ལ་ཤེས་པ་སོང་བ་ན་སླར་རྟོག་པ་ལམ་བྱེད་ཀྱི་གདམས་པ་འདི་གནང་ངོ་། ། སྟོང་ཉིད་བར་སྣང་ཕྱག་དར་ཁྲོད། ། དྲན་དང་རིག་པའི་ཁབ་སྐུད་ཀྱིས། ། གོས་དག་བཙེམས་པས་སྙིང་རྗེའི་ཁབ། ། སྲིད་གསུམ་སེམས་ཅན་ཁྱབ་པར་སྒོམས། ། ཞེས་གསུངས་པས། དེས་ཀྱང་དེ་བཞིན་དུ་བསྒོམས་པས་ཆོས་ཐམས་ཅད་སྟོང་པར་རྟོགས་ནས། དེ་ལྟར་མ་རྟོགས་པའི་སེམས་ཅན་ལ་ཐུགས་རྗེ་ཆེན་པོ་སྐྱེས་ནས་དེ་གཉིས་ཟུང་འཇུག་མ་ཧཱ་མུ་དྲའི་དངོས་གྲུབ་ཐོབ་སྟེ། ཕྱོགས་ཐམས་ཅད་དུ་བླ་མ་ཀནྟ་ལི་པར་གྲགས་ཤིང་འགྲོ་བའི་དོན་མང་དུ་མཛད་ནས་མཐར་རྟོགས་པ་བརྗོད་ནས་ལུས་དེ་ཉིད་ཀྱིས་མཁའ་སྤྱོད་དུ་གཤེགས་སོ། ། གུ་རུ་ཀནྟ་ལིའི་ལོ་རྒྱུས་རྫོགས་སོ། །